L’Ajuntament de Burjassot clausura el Taller d’Ocupació Burja-Natura 613
2025-07-24

El Centre Socioeducatiu Díaz Pintado acollirà dimarts que ve 23 de desembre, a les 13 hores, la clausura del Taller d’Ocupació Burja-Natura 613, un programa mixt d’ocupació i formació, que l’Ajuntament de Burjassot ha cofinançat juntament amb el SERVEF, el Ministeri de Treball i el Fondo Social Europeu dins del Pla d’Ocupació Conjunta de les Administracions Públiques Valencianes.

En el taller, 16 veïns de Burjassot han compaginat l’aprenentatge de dues especialitats formatives de jardineria, Activitats auxiliars en vivers, jardins i centres de jardineria i Instal·lació i manteniment de jardins i zones verdes, amb el desenvolupament del seu treball en el B.A.P. “613 vivendes” i la Devesa de l’Eixereta, a més de rebre formació complementària relacionada amb sensibilització ambiental, prevenció de riscos laborals o orientació laboral, tot açò amb l’objectiu d’incrementar l’ocupabilitat i facilitar la inserció laboral dels alumnes.

El treball desenvolupat en el taller ha permès l’enjardinament general de les zones verdes de les 613 vivendes i la conservació i el manteniment de l’espai natural de l’Eixereta, augmentant també les espècies que ja poden contemplar-se en aquests espais municipals. Però no solament en aquests punts del municipi, ja que, gràcies a les 18.000 plantes produïdes en els hivernacles del Centre Socioeducatiu Díaz Pintado i de l’Eixereta, altres zones verdes i jardins de Burjassot també compten amb noves plantes.

El Barri de les 613 vivendes compta, gràcies a aquesta acció formativa, amb 1.500 noves plantes i, en el cas del parc de l’Eixereta, amb 500.